IDEAS

**PARA UNHA HOMILÍA CON NENOS**

10 DECEMBRO 2023

**Se te equivocas de dirección,**

**cambia e busca o Norte**

**1. Ver: Construímos o compás de Advento**

- Continuamos elaborando **o panel** que nos propón Fano para este Advento. O domingo pasado empezabamos a **construír o compás** **que nos oriente** cara ao “verdadeiro Nadal”. Colocabamos o **NORTE,** que é Xesús, co compromiso de estar atentos orando para non desviarnos. Hoxe tócanos colocar o **SUR.**

 ***Tedes mellorado na oración?***

***Axudouvos a encontrar o Norte?***

2. **XULGAR: Se te perdes, cambia de rumbo**

**-** O evanxeo deste domingo preséntanos a Xoán Bautista baixando ao deserto, bautizando e predicando a conversión: ***“Preparade o camiño do Señor, endereitade os seus carreiros”»***. Anuncia que vai vir o Salvador: “*Eu bautízovos con auga,* ***El con Espírito Santo”.***

**QUE NOS QUERE DICIR XESÚS?**

- A semana pasado queriamos **estar moi atentos** buscando o Norte que é Xesús, sobre todo a través da oración. Pero cantas veces nos despistamos, perdémonos, andamos desorientados e mesmo collemos a dirección contraria e **en vez ir cara a Norte imos cara ao Sur.**

- **Xoán Bautista,** hai dous mil anos, vai ao deserto, onde todo é secura, falta de vida, e anuncia a aquela xente desorientada, como atopar a Xesús, o que é salvación, a vida, o camiño verdadeiro… Dilles como Isaías: *“preparade o camiño ao Señor, endereitade os seus carreiros…”.* **Que lles estará pedindo?** Que deixen o que os aparta de Deus, **que se CONVERTAN,** que cambien de rumbo nas súas vidas. Que nos aparta do Norte, de Xesús? Que nos impide celebrar o “verdadeiro Nadal”?

- Se nos fixamos no **debuxo de Fano, no Sur**, descubrimos 5 nenos e un maior (podería ser Xoán Bautista). E ademais vemos a candea e a auga, dúas alusións ao bautismo: *“Eu bautízovos con auga,* ***El con Espírito Santo”.*** O bautizado é consciente da súa auga (as súas limitacións), pero sabe que conta cunha forza (o Espírito) para vivir con fe (cirio).

***Que obstáculos vexo para que Xesús chegue á miña vida? En que cambiarei?***

**3. ACTUAR: Facemos cambios na nosa vida**

- Na casa seguimos cos preparativos: continuamos colocando o belén; tamén acendemos a **2ª candea** da coroa de Advento (a da conversión) e rezamos a oración correspondente. Esta semana coloreamos día a día o *Sur no debuxo de Fano*: o ancián coa candea, a pila con auga, cada neno (ao pintar a auga cambiamos algún defecto noso)…

 ***Que cambios imos facer na nosa vida?***

**LECTURAS**

**ISAÍAS 40, 1-5. 9-11: *Preparádelle un camiño ao Señor.***

***«Consolade, consolade o meu pobo*** *—di o voso Deus—; falade ao corazón de Xerusalén, gritádelle, que se cumpriu o seu servizo e está pago o seu crime, pois da man do Señor recibiu dobre paga polos seus pecados».*

**Unha voz grita***:* ***«No deserto preparádelle un camiño ao Señor****; achandade na estepa unha calzada para o noso Deus; que os vales se levanten, que montes e outeiros se abaixen, que o torcido se endereite e o escabroso se iguale. Revelarase a gloria do Señor, e verana todos xuntos —falou a boca do Señor—».*

Súbete a un monte elevado, heraldo de Sión; alza forte a voz, heraldo de Xerusalén; álzaa, non temas, di ás cidades de Xudá: «Aquí está o voso Deus. Mirade, **o Señor Deus chega con poder** e co seu brazo manda. Mirade, vén con el o seu salario e a súa recompensa precédeo. Como un pastor que apacenta o rabaño, reúne co seu brazo os años e lévaos sobre o peito; coida el mesmo as ovellas que crían».

Palabra do Señor.

**SALMO 84: R/.   Móstranos, Señor, a túa misericordia e dános a túa salvación.**

**2 PEDRO 3, 8-14: *Esperamos uns ceos novos e unha terra nova.***

**San marcos 1, 1-8: *Endereitádelle os carreiros do Señor.***

|  |
| --- |
| **Narrador:** Comeza o Evanxeo de Xesucristo, Fillo de Deus. Como está escrito no profeta Isaías: **Isaías:** *-«Eu envío o meu mensaxeiro diante de ti, o cal preparará o teu camiño; voz do que grita no deserto:* ***“Preparade o camiño do Señor, endereitade os seus carreiros”».*** **Narrador:** Presentouse Xoán no deserto bautizando e predicando un bautismo de conversión para o perdón dos pecados. Acudía a el toda a rexión de Xudea e toda a xente de Xerusalén. El bautizábaos no río Xordán e confesaban os seus pecados. Xoán ía vestido de pel de camelo, cunha correa de coiro á cintura e alimentábase de saltóns e mel silvestre. E proclamaba: **Xoán Bautista:** - ***«Detrás de*** *min vén o que é máis forte que eu e non merezo agacharme para desatarlle a correa das súas sandalias. Eu bauticeivos con auga, pero* ***el bautizaravos con Espírito Santo.*** ***Palabra do Señor.*****(Narrador-Isaías-Xoán Bautista)** |